Kabinetskommeling: 4 ministers kry dalk trekpasMinister Malusi Gigaba. Foto: DoC Terwyl die Jacob Zuma-kaartehuis verstommend vinnig inmekaarstort, die Zuma-kornuit Ajay Gupta nou amptelik voortvlugtend is en die staatsrede die fokus van gesprekke is, lyk dit of baie Zuma-ministers binnekort op soek kan wees na ander werk. Die samestelling van die kabinet hang volkome van die president af, en dit laat ministers wat baie naar oor pres. Cyril Ramaphosa was, of oor wie se betrokkenheid by staatskaping daar onheilspellende bewerings is, potensieel in tamatiestraat. Ramaphosa het gister in sy repliek op die insette van opposisieleiers omtrent sy inhuldiging geen twyfel gelaat nie dat ŉ kabinetskommeling op hande is. Bathabile Dlamini. Foto: Flickr/GovernmentZA Die enigste vrae is wanneer hy dit gaan doen en wat die omvang daarvan gaan wees. Oor die wanneer is daar tans twee teorieë. Die eerste is dat hy dit Sondag gaan doen, en die tweede is dat hy sal wag tot ná die begroting, wat Woensdag gelewer gaan word. Die rede vir die twyfel is dat, as ŉ mens ŉ lysie moet opstel van die vier ministers wat die mees waarskynlike slagoffers van kabinetskommeling-koeëls gaan wees, die naam van Malusi Gigaba as minister van finansies baie hoog figureer. Faith Muthambi. Foto: GCIS Gigaba se begrotingsrede is teen hierdie tyd min of meer volledig geskryf, en dit gaan waarskynlik geen goeie nuus bevat nie. Om iemand anders nou daarmee op te saal gaan ingrypend wees. Maar Gigaba is die man wat op bedenklike wyse as minister van openbare ondernemings die Gupta-dampkring losgelaat het op ons land se openbare ondernemings, waar hulle hul kloue met soveel nare gevolge vir die land ingeslaan het. Gigaba was die man wat as minister van binnelandse sake seker gemaak het die Guptas kry op bedenklike wyse Suid-Afrikaanse burgerskap. Gigaba is die man wat kennelik totaal uit sy diepte is wanneer fiskale beleid aan die bod kom, en gewoon die gravitas kort om minister van finansies te wees. Vra jy ŉ voorbeeld? Hier is een uit gister se parlementsitting: Hy het gesit en Candy Crush speel op sy rekenaartjie terwyl die ANC-hoofsweep, Jackson Mthembu, die regerende party se redes om Ramaphosa as president te steun, verduidelik het. David Mahlobo. Foto: GCIS No. 2 op ŉ politieke kabinetsuitwissingslys is Bathabile Dlamini, minister van maatskaplike ontwikkeling en moeder van sowel die Sassa-skandaal met welsynsuitbetalings as die stelling dat almal in die ANC mos maar hul geraamtetjies (“smallanyana skeletons”) het, en die implikasie dat dit dood natuurlik en eintlik aanvaarbaar is. No. 3 is Faith Muthambi wat kabinetsgeheime laat uitlek het aan die Guptas en die SAUK tot op die rand van die afgrond gebring het; en no. 4 is David Mahlobo, minister van energie, wat die Russiese kernkragooreenkoms probeer deurstoot het en onder wie se leiding as minister van intelligensie hoogs bedenklike dinge in die staatsekerheidsagentskap gebeur het. Die lang messe is geslyp. Die kabinetslagting wag.